  Майя Бывальцева 2014-тӥ арын Сочиын ортчем Олимпи шудонъёслэн куинь полэс вице-чемпионэз Максим Вылегжанин иворъёсъя «Удмуртия» агентстволэн корреспондентэзлы вераз, мельдониез допинген лыдъямен герӟаськем куашетон сэрен ӵошатсконъёслы йылпумъянъёсты выльысь учкемлэсь уг кышка шуыса. «Уг тодӥськы, маин сое герӟаны. Оло, зэмзэ но, адями мукет кунэ кошкиз, солэн кыӵе ке кӧтӝожъёсыз кылизы, оло, соин ик со мар ке лэсьтыны, вераны турттэ…», — вераз спортсмен иворъёсъя «Удмуртия» агентстволы. Тодэ вайытом, мельдоний котыр куашетон пуромиз 2016-тӥ арын южтолэзь кутсконын. Толэзь ортчыса, препаратэз шедьтӥзы Удмуртиысь куасэн бызьылӥсьлэн Кирилл Вичужанинлэн пробаысьтыз. Куартолэзь шорын Россиысь допинген нюръяськонъя агентстволэн Москваысь допинген нюръяськонъя лабораториеныз азьвыл кивалтӥсь Григорий Родченков New York Times газетлы ивортӥз, Россиысь дасо спортсменъёс, соос пӧлын Сочиысь Олимпиадаын медальёс утэм муртъёс но, лэзьымтэ препаратъёсты кутӥзы шуыса. Соос пӧлын верамын вал Удмуртиысь Максим Вылегжанин но Дмитрий Япаров. «Валамон, нырысь ик мылкыд урод вал. Куарусёнысен ваньзы тодӥзы, препаратэз уз лэзе ни шуыса. Мыным валантэм вал — кызьы озьы, спортсменъёслэн виразы со вань на. Но тестъёс ортчытыса, WADA (допинген нюръяськонъя дунневыл агентство — ред.) ивортӥз, со мугорысь туж кема потэ шуыса. Соку валантэм, со тодмо ке вал, малы соос кыӵе ке микрограммъёсты ӧз лэзе. Инструкциын но со гожтымтэ. Ярам, сое валазы, тросэзлы спортсменъёслы капчиятон сётӥзы. Ми (спортсменъёс — ред.) кылзӥськись адямиос, препаратэз ӧз лэзе бере, ми сое кутэмысь дугдӥмы. Нокин но ми пӧлысь уг тоды вал, солэн бервылыз сыӵе кема улэ шуыса. Нош ачиз препарат кышкытттэмлыко, спортъя асьме медицинаез учконо ке, со котькытын ӵектӥське, ӵапак спортъя школаослы, сюлэм быгытлы юрттон понна. Соин, мон малпасько, со спортсменъёс пӧлын сокем паськыт вӧлмемын вал», — вераз Максим Вылегжанин. Сочиын Олимпиадаын Россилэн сборноез медальёсъя нырысетӥ инты басьтӥз: 13 зарни, 11 азвесь но 9 бронза. Нялтас вераса, 23-тӥ куартолэзе Россиысь Валтӥсь прокуратураын ивортӥзы, Пекинын, Лондонын но Сочиын Олимпи шудонъёсын Россиысь спортсменъёсын допингез кутон пумысен эскеронъёс ортчытоз шуыса. Эскерон котыр ласянь луоз, сое Россиысь спортъя министерствоен но Россиысь Олимпи комитетэн ӵош нуозы. Тодэ вайытом, Паралимпи чемпион Владислав Лекомцев иворъёсъя «Удмуртия» агентстволы азьвылгес вераз вал, сӧсыр спортсменъёс пӧлын мельдоний шедьтылымтэ шуыса. «Котькуд этаплэн кутсконаз милям кенешон луэ. Тренеръёс верало, тань таӵе препарат уг яра кутыны, верало, кудзэ кулэ но кудзэ яра», - пусйиз сӧсыр спортсменъёс пӧлын дуннеысь одӥгез тужгес кужмоез куасэн бызьылӥсь но биатлонист.  Тегъёс: Спорт Ижкар МаксимВылегжанин Удмуртия куасэнбызьылон допинг  